L 123/2
DA
Den Europæiske Unions Tidende
8.5.2023
(3)
Blystabilisatorer øger PVC's termiske stabilitet under sammensætning og fremstilling af artikler.
De beskytter også PVC mod fotonedbrydning.
Industrien i Unionen udfasede frivilligt brugen af blystabilisatorer i sammensætning af PVC og PVS-artikler og meddelte, at processen blev afsluttet på vellykket vis i 2015 (5).
PVC-artikler, der indeholder bly, særlig byggevarer, har en lang levetid, og bliver anvendt i flere årtier, hvorefter de bliver til affald ved bortskaffelse og kan genanvendes, hvorved der eventuelt genintroduceres bly i produkter via nyttiggjort PVC.
Bilag XV-dossieret viste, at 90 % af de anslåede samlede emissioner af bly fra PVC-artikler i Unionen i 2016 kunne tilskrives importerede PVC-artikler som følge af udfasningen af blystabilisatorer i Unionen.
(4)
For at lette håndhævelsen af den foreslåede begrænsning bør forekomst af bly i PVC begrænses uanset det påtænkte anvendelsesformål.
(5)
Den 5. december 2017 vedtog agenturets Udvalg for Risikovurdering (»RAC«) sin endelige udtalelse (6) og konkluderede, at den begrænsning, som agenturet foreslog, er den bedst egnede foranstaltning på EU-plan med henblik på at håndtere de konstaterede risici ved blyforbindelser, der er til stede som stabilisatorer i PVC-artikler, hvad angår effektiviteten med hensyn til at mindske risici, gennemførlighed og mulighed for overvågning.
(6)
RAC foreslog at forbyde anvendelsen af enhver koncentration af bly i PVC-artikler.
RAC var også enigt med agenturet i, at der skulle indrømmes en undtagelse for PVC-artikler, der indeholder nyttiggjort PVC.
RAC foreslog imidlertid, at der skulle fastsættes højere grænseværdier for blyindhold for visse PVC-artikler, der indeholder hårdt og fleksibelt nyttiggjort PVC, på henholdsvis 2 og 1 vægtprocent.
I forslaget blev der taget hensyn til vurderingen af, at alternativet til genanvendelse af sådanne artikler, dvs. bortskaffelse af PVC-affald via deponering og forbrænding, ville øge emissionerne til miljøet og ikke mindske risikoen.
De forskellige foreslåede grænser tog hensyn til det anslåede gennemsnitlige blyindhold i hårdt og fleksibelt PVC-affald i 2013, den forventede virkning på mængden af genanvendelse, og at frigivelsen af bly fra fleksibel PVC er kendt for at være højere end fra hård PVC.
Der blev taget behørigt hensyn til det forhold, at nogle artikler har et indhold af nyttiggjort PVC, der kan nå op på 100 vægtprocent af PVC'et i den endelige artikel.
(7)
Den 15. marts 2018 vedtog agenturets Udvalg for Socioøkonomisk Analyse (»SEAC«) sin endelige udtalelse (7), hvori det konkluderede, at den begrænsning, som agenturet foreslog, som ændret af både RAC og SEAC, med hensyn til de socioøkonomiske fordele og socioøkonomiske omkostninger, var den bedst egnede foranstaltning på EU-plan med henblik på at håndtere den konstaterede risiko.
SEAC nåede frem til denne konklusion på grundlag af den bedste tilgængelige dokumentation, under hensyntagen til bly som et toksisk stof uden grænseværdi og dets indvirkning på menneskers sundhed og overkommeligheden af udgifterne, der er forbundet med den foreslåede begrænsning.
SEAC tog i betragtning, at der findes egnede alternativer, som er alment tilgængelige og allerede anvendes i Unionen.
Det tog også begrænsningens omkostningseffektivitet i betragtning.
Endelig konkluderede det, at selv begrænsede virkninger for menneskers sundhed i form af tab af intelligenskvotient ville være tilstrækkeligt til break-even i forhold til omkostningerne ved begrænsningen.
(8)
SEAC var enig med forslaget i bilag XV-dossieret i, at i betragtning af den forventede udvikling i koncentrationen af bly i nyttiggjort PVC ville koncentrationen i 2035-2040 være faldet tilstrækkeligt til, at PVC-artikler, der indeholder nyttiggjort PVC, ville være i overensstemmelse med den foreslåede generelle grænseværdi for bly på 0,1 %.
Undtagelsen for visse PVC-artikler, der indeholder nyttiggjort PVC, bør derfor anvendes i 15 år regnet fra ikrafttrædelsen af begrænsningen.
SEAC var endvidere enig i, at anvendelsesperioden bør tages op til fornyet overvejelse inden for 10 år regnet fra ikrafttrædelsen af begrænsningen for at tage højde for uvisheden om fremtidig udvikling i mængden af PVC-affald, der genanvendes, og blyindholdet heri.
I overensstemmelse med EU-handlingsplanen fra 2015 for den cirkulære økonomi (8) med henblik på at fremme ugiftige materialekredsløb og bevare et højt beskyttelsesniveau for menneskers sundhed og miljøet mente Kommissionen, at denne anvendelsesperiode bør tages op til fornyet overvejelse inden for 7 1⁄2 år regnet fra ikrafttrædelsen af begrænsningen.
(5) (6) (7) (8)
VinylPlus progress report of 2017, s. 14; se https://vinylplus.eu/uploads/downloads/VinylPlus_Progress_Report_2017.pdf. https://echa.europa.eu/documents/10162/86b00b9e-2852-d8d4-5fd7-be1e747ad7fa.
https://echa.europa.eu/documents/10162/86b00b9e-2852-d8d4-5fd7-be1e747ad7fa.
Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget Kredsløbet lukkes — en EU-handlingsplan for den cirkulære økonomi, COM(2015) 614 final.